וולטר קולקוויט

וולטר טרי קולקוויט (באנגלית: Walter Terry Colquitt; 27 בדצמבר 1799 – 7 במאי 1855) היה עורך דין, מטיף מתודיסט נודד, ופוליטיקאי אמריקאי. הוא נולד בווירג'יניה, ובהמשך עבר עם משפחתו לג'ורג'יה, שם גדל. הוא השלים את לימודיו בקולג' פרינסטון, למד משפטים, והתקבל ללשכת עורכי הדין. בהמשך נבחר כחבר בית הנבחרים של ארצות הברית, ולאחר מכן נבחר על ידי בית המחוקקים של ג'ורג'יה לכהן כסנאטור מטעם המדינה.

 ביוגרפיה 
 ראשית חייו 
קולקוויט נולד ב-27 בדצמבר 1799 במחוז הליפקס שבווירג'יניה. בילדותו עבר עם הוריו לעיירה מאונט סיון שבמחוז קרול בג'ורג'יה. הוא למד בקולג' פרינסטון, השלים את לימודי המשפטים שלו, ובשנת 1820, בגיל 21, התקבל ללשכת עורכי הדין. באותה שנה החל לעסוק בעריכת דין בעיירה ספרטה, ג'ורג'יה, ובאותה שנה ממש מונה גם לתפקיד בריגדיר גנרל במיליציה המדינתית — גם כן בגיל 21.

בהמשך עבר לכפר קאופנס שבמחוז וולטון, שם המשיך לעסוק בעריכת דין. בשנת 1826 נבחר לשופט במעגל המשפטי של נהר צ'טהוצ'י, ונבחר שוב שלוש שנים מאוחר יותר.

בשנת 1827 הוסמך קולקוויט כמטיף מתודיסט נודד, והפך למטיף ידוע מאוד במרכז ובדרום ג'ורג'יה, בעיקר בזכות עמדתו התקיפה בעד זכויות המדינות. בתקופה זו ניסתה מדינת ג'ורג'יה לנהל משא ומתן ישיר עם שבטי הילידים האמריקאים כדי להפקיע את אדמותיהם לטובת מתיישבים לבנים — אך רק הממשל הפדרלי היה מוסמך לפי החוקה לכרות עימם הסכמים רשמיים.

נאמר עליו כי היה מסוגל לשאת נאום ציבורי, לנהל משפט, לטעון בתיק נוסף, להטביל תינוק, לשאת דרשה, ולהשיא זוג — וכל זאת לפני ארוחת הצהריים.

בשנים 1834 ו־1837 נבחר כחבר הסנאט של ג'ורג'יה.

בשנת 1838, לאחר שכבר החל תהליך גירוש הילידים בידי הממשל הפדרלי, נבחר קולקיט מטעם המפלגה הוויגית לבית הנבחרים של ארצות הברית לקונגרס ה־26, וכיהן בתפקיד מ־4 במרץ 1839 עד 21 ביולי 1840, אז התפטר. לאחר מכן עבר למפלגה הדמוקרטית, ונבחר לחבר בית הנבחרים בקונגרס ה־27 כ"דמוקרטי תומך ואן ביורן", לאחר שהועמדו לבחירה מושבים חדשים בקונגרס בעקבות התפטרותם של שלושה חברים מג'ורג'יה: , ויליאם קרוסבי דוסון ו.

 משפחתו 
קולקוויט נישא לננסי הולט לאחר שהקים את משרד עורכי הדין שלו. נולדו להם כמה ילדים, ובהם שני בנים מפורסמים:

 אלפרד קולקוויט (1824–1894) – לימים חבר קונגרס, סנאטור, וגנרל בצבא הקונפדרציה.
 פייטון ה. קולקוויט (1831–1863) – קולונל בצבא הקונפדרציה שנהרג בקרב צ'יקמוגה.

לאחר מותה של אשתו הראשונה, נישא קולקוויט לאלפה ב. (טוד) פונטלרוי ב־1841, אך היא נפטרה באותה שנה. בשנת 1842 נישא בשלישית להרייט וו. רוס.

 כהונה בסנאט 
בשנת 1842 נבחר קולקיט על ידי בית המחוקקים של ג'ורג'יה לכהן כחבר הסנאט של ארצות הברית מטעם המפלגה הדמוקרטית. הוא כיהן בסנאט מ־4 במרץ 1843 עד פברואר 1848, אז התפטר. בזמן כהונתו שימש כיושב ראש ועדת הסנאט לענייני מחוז קולומביה ולוועדת הפטנטים.

קולקוויט תמך במדיניותו של הנשיא ג'יימס פולק בסוגיית טריטוריית אורגון, והתנגד נחרצות ל"הסתייגות וילמוט" שניסתה למנוע את התפשטות העבדות לשטחים שנכבשו במלחמת ארצות הברית–מקסיקו.

 שנותיו האחרונות 
לאחר שפרש מהפוליטיקה הארצית בשנת 1848, חזר קולקוויט לעסוק בעריכת דין ובהטפה דתית. בשנת 1850 היה בין נציגי ועידת נאשוויל (Nashville Convention), שבה קרא לפרישת הדרום מהאיחוד אם תוגבל העבדות בטריטוריות החדשות.

קולקוויט נפטר ב-7 במאי 1855 במהלך נסיעה בין הערים קולומבוס ומייקון שבג'ורג'יה. הוא נקבר בבית העלמין לינווד בעיר קולומבוס, שם התגורר בשנותיו האחרונות.

מחוז קולקוויט והעיר קולקוויט שבג'ורג'יה, נקראו על שמו.

 קישורים חיצוניים 



קטגוריה:אמריקאים ילידי וירג'יניה
קטגוריה:בוגרי אוניברסיטת פרינסטון
קטגוריה:חברי בית הנבחרים של ארצות הברית מטעם המפלגה הוויגית
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי בית הנבחרים של ארצות הברית מג'ורג'יה
קטגוריה:סנאטורים חברי המפלגה הדמוקרטית
קטגוריה:חברי הסנאט של ארצות הברית מג'ורג'יה
קטגוריה:אמריקאים שנולדו ב-1799
קטגוריה:אמריקאים שנפטרו ב-1855